На основу члана 26. Одлуке о месним заједницама на територији градске општине Врање („Службени гласник Града Врања“, број 36/20), Изборна комисија за спровођење избора за чланове савета месних заједница на територији градске општине Врање, на седници одржаној дана: 28.04.2025. године, донела је

**П О С Л О В Н И К**

**О РАДУ ИЗБОРНЕ КОМИСИЈЕ ЗА СПРОВОЂЕЊЕ ИЗБОРА ЗА ЧЛАНОВЕ САВЕТА МЕСНИХ ЗАЈЕДНИЦА НА ТЕРИТОРИЈИ**

**ГРАДСКЕ ОПШТИНЕ ВРАЊЕ**

**I ОСНОВНЕ ОДРЕДБЕ**

Члан 1.

Овим пословником уређују се питања организације, начина рада и одлучивања Изборне комисије за спровођење избора за чланове савета месних заједница на територији градске општине Врање ( у даљем тексту: Изборна комисија), као и друга питања од значаја за рад Изборне комисије.

Члан 2.

Седиште Изборне комисије је у Врању, улица Краља Милана број 1.

Члан 3.

Изборна комисија у свом раду користи печат и штамбиљ Скупштине града Врања ( у даљем тексту: Скупштина Града).

**II САСТАВ И НАДЛЕЖНОСТ ИЗБОРНЕ КОМИСИЈЕ**

*Састав Изборне комисије*

Члан 4.

Изборну комисију чине председник и шест чланова, које именује Скупштина Града.

Изборна комисија има секретара кога именује Скупштина града и који учествује у раду Изборне комисије, без права одлучивања.

Председник, чланови Изборне комисије и њен секретар имају заменике.

Заменици имају иста права и одговорности као председник, чланови и секретар Изборне комисије.

*Права и обавезе*

1. *Председник Изборне комисије*

Члан 5.

Председник Изборне комисије:

* представља Изборну комисију;
* организује рад Изборне комисије;
* сазива седнице Изборне комисије и председава седницама;
* стара се о примени Пословника о раду Изборне комисије;
* стара се о томе да Изборна комисија своје послове обавља у складу са прописима и благовремено;
* потписује акта Изборне комисије;
* одобрава службена путовања у земљи;
* обавља друге послове утврђене овим пословником и Упутством.

1. *Чланови Изборне комисије*

Члан 6.

Чланови Изборне комисије имају право и обавезу да:

* редовно присуствују седницама Изборне комисије;
* учествују у расправи о питањима која су на дневном реду седнице Изборне комисије и гласају о сваком предлогу о коме се одлучује на седници;
* обављају све дужности и задатке које одреди председник Изборне комисије и Изборна комисија.

1. *Секретар Изборне комисије*

Члан 7.

Секретар Изборне комисије:

* припрема седнице Изборне комисије;
* координира рад чланова и заменика чланова Изборне комисије;
* помаже председнику Изборне комисије у обављању послова из његове надлежности;
* стара се о припреми предлога аката које доноси Изборна комисија;
* обавља и друге послове у складу са овим пословником, Упутством и налозима председника Изборне комисијеомисије.

*Надлежност Изборне комисије*

Члан 8.

Изборна комисија приликом спровођења избора за чланове савета месних заједница врши следеће послове:

1) стара се о законитости спровођења избора;

2) одређује бирачка места;

3) одређује бирачке одборе и именује њихове чланове;

4) доноси Упутство;

5) доноси Роковник за вршење изборних радњи у поступку спровођења избора за чланове савета месних заједница;

6) доноси Правила о раду бирачких одбора;

7) прописује обрасце и организује техничке припреме за спровођење избора;

8) утврђује да ли су пријаве кандидата сачињене и поднете у складу са Упутством;

9) проглашава пријаву кандидата;

10) утврђује облик и изглед гласачких листића, број гласачких листића за бирачка места и записнички их предаје бирачким одборима;

11) утврђује и објављује резултате избора за чланове савета месних заједница;

12) подноси извештај Скупштини Града о спроведеним изборима за чланове савета месних заједница.

III НАЧИН РАДА И ОДЛУЧИВАЊА

Члан 9.

Изборна комисија спроводи изборе за чланове савета месне заједнице искључиво у сталном саставу.

Изборна комисија је самостална у свом раду.

*Сазивање седнице Изборне комисије*

Члан 10.

Седницу Изборне комисије сазива председник Изборне комисије, односно заменик председника у случају одсутности председника Изборне комисије

Седница Изборне комисије се сазива писаним/електронским или телефонским путем, као и на други одговарајући начин, у зависности од материјала по тачкама из предложеног дневног реда и рокова изборних активности.

Позив за сазив седнице садржи: дан, време, место одржавања седнице и предлог дневног реда. Уз позив се члановима и заменицима чланова Изборне комисије доставља матријал (предлози аката) по тачкама предложеног дневног реда, као и записник са претходне седнице Изборне комисије, уколико је сачињен.

Дневни ред седнице предлаже председник Изборне Комисије, уз помоћ секретара Изборне комисије.

Када се седница Изборне комисије сазива телефонским путем или на други одговарајући начин, дневни ред седнице се предлаже и материјал се уручује на самој седници или се чланови упознају са материјалом и дневним редом на самој седници.

*Отварање седнице и учешће на седници Изборне комисије*

Члан 11.

Комисија ради и пуноважно одлучује ако седници присуствује већина од укупног броја чланова или заменика чланова.

Седници председава председник Изборне комисије, односно у његовом одсуству заменик председника Изборне комисије.

У случају када председник мора да напусти седницу, председавање преузима заменик председника, а у случају одсутности заменика председника, најстарији члан Изборне комисије. Уколико најстарији присутан члан Изборне комисије не може или не жели да преузме председавање седницом, председавање преузима следећи најстарији члан Изборне комисије.

Отварајући седницу, председавајући констатује број присутних чланова Изборне комисије.

У расправи на седници могу да учествују председник, чланови, секретар Комисије.

Позив за седницу Изборне комисије се доставља члановима и заменицима чланова.

Уколико седници присуствује и члан и његов заменик, право гласања има члан.

*Ток седнице*

Члан 12.

Пре утврђивања дневног реда приступа се усвајању записника са претходне седнице Изборне комисије.

Примедбе на записник може да изнесе сваки члан, односно заменик члана.

О изнетим примедбама на записник, изборна комисија одлучује редоследом којим су изнете.

Након одлучивања о примедбама на записник, председавајући ставља на гласање усвајање записника са прихваћеним примедбама.

Уколико нема изнетих примедби на записник, председавајући ставља на гласање записник.

Члан 13.

Дневни ред седнице утврђује Изборна комисија.

Право да предложи измену или допуну предложеног дневног реда има сваки члан, однос заменик члана Изборне комисије.

О предлозима за измену или допуну предложеног дневног реда одлучује се без расправе, редом којим су предлози изнети на седници.

Након изјашњавања о предлозима за измену или допуну предложеног дневног реда, Изборна комисија гласа о усвајању дневног реда у целини.

Члан 14.

На седници се ради по тачкама дневног реда.

Уколико се на седници разматра предлог акта који доноси Изборна комисија, пре отварања расправе, Изборну комисију са предлогом акта упознаје председавајући или секретар Изборне комисије.

*Одржавање реда на седници*

Члан 15.

Председавајући се стара о раду на седници и даје реч члановима.

Када је то неопходно, председавајући може одредити паузу.

*Одлучивање*

Члан 16.

Пошто утврди да је расправа по тачки дневног реда исцрпљена, председавајући закључује расправу, након чега се прелази на одлучивање.

Изборна комисија доноси одлуке већином гласова присутних чланова Изборне комисије.

У оквиру једне тачке дневног реда, председавајући ставља на гласање предлоге редом којим су изнети.

*Одлучивање о предлозима аката које доноси*

*Изборна комисија*

Члан 17.

Уколико су у току расправе изнети предлози за брисање, односно измене предлога акта, председавајући на гласање прво ставља те предлоге. У том случају, одлучује се према редоследу по ком су изнети предлози за брисање, односно измену, при чему председавајући на гласање прво ставља предлог за брисање, а потом предлог за измену предлога акта.

Након гласања о свим предлозима, председавајући ставља на гласање усвајање предлога акта у целини.

*Одлучивање по приговорима*

Члан 18.

О приговорима који су упућени Комисији, секретар Комисије припремиће, најкасније у року од 24 часа, стручно мишљење о начину решавања приговора и на основу тог мишљења сачиниће нацрт решења или другог акта.

Стручно мишљење из става 1. овог члана обухвата садржину приговора, чињенично стање, излагање законских одредби на основу којих се приговор решава и предлог како га треба решити.

У поступку по приговорима сходно се примењују одредбе закона којим се уређује општи управни поступак.

Члан 19.

Решење по приговору Изборна комисија доноси се у року од 48 часова од часа пријема приговора и доставља га подносиоцу приговора.

Против решења Изборне комисије донетом по приговору може се изјавити приговор Другостепеној изборној Комисији.

*Записник*

Члан 20.

О раду на седници сачињава се записник.

Записник садржи главне податке о раду на седници, и то: о присутним и одсутним члановима, као и о другим присутним лицима, о тачкама, односно о предлозима о којима се расправљало, са именима учесника у расправи, о одлукама, закључцима и другим актима који су на седници донети, као и резултатима гласања на седници.

Председник, члан и секретар Изборне комисије, могу захтевати да се у записник унесе њихово издвојено мишљење.

Записник потписују председавајући седници и секретар Комисије.

О сачињавању и чувању записника стара се секретар Изборне комисије.

Члан 21.

Електронска седница одржава се разменом електронских порука са електронске адресе Изборне комисије: izbornavr@vranje.org.rs.

Електронску седницу сазива председник Изборне комисије.

Електронска седница сазива се електронским путем, слањем сазива на адресу за пријем електронске поште коју председник и чланови Изборне комисије и њихови заменици пријављују, као своју званичну адресу за пријем и слање електронске поште.

О сазивању електронске седнице чланови и заменици чланова Изборне комисије обавештавају се и слањем поруке телефонским путем.

У сазиву електронске седнице обавезно се наводи разлог одржавања електронске седнице.

На електронској седници одлучује се по тачкама дневног реда који је утврђен у сазиву електронске седнице.

Уз сазив електронске седнице, доставља се, у електронском облику, материјал који је предмет одлучивања на електронској седници.

На електронској седници, чланови, односно заменици чланова се изјашњавају о тачкама дневног реда електронске седнице, тако што одговарају на електронску поруку којом им је достављен сазив електронске седнице и гласају "за", или " против" или "уздржан" за предлог из сваке тачке дневног реда електронске седнице.

Чланови, односно заменици чланова се изјашњавају о тачкама дневног реда електронске седнице у року од три часа од часа слања сазива електронске седнице.

Сматра се да је електронска седница одржана ако је одговор на електронску поруку којом им је достављен сазив електронске седнице доставила већина од укупног броја чланова или њихових заменика, у року из става 9. овог члана.

Одлука на електронској седници је донета ако је "за" гласала већина од броја чланова Изборне комисије који су доставили одговор у смислу става 10. овог члана.

У року од једног часа од истека рока у којем је требало да се чланови или њихови заменици изјасне о тачкама дневног реда електронске седнице, секретар, односно заменик секретара Изборне комисије сачињава преглед гласања по свим тачкама дневног реда електронске седнице и доставља га електронским путем председнику Изборне комисије, узимајући у обзир само благовремено примљене одговоре чланова, односно заменика чланова Изборне комисије.

Електронска седница сматра се завршеном часом достављања прегледа гласања из става 12. овог члана.

О електронској седници сачињава се записник, у којем се констатује који су чланови или заменици чланова благовремено одговорили на електронску поруку којом им је достављен сазив електронске седнице, као и резултат гласања по свакој тачки дневног реда електронске седнице, при чему се узимају у обзир само благовремено примљени одговори.

Уколико су гласали и члан и његов заменик, узима се у обзир изјашњавање члана Изборне комисије.

Записник електронске седнице усваја се на првој наредној седници Изборне комисије.

*Изворни акти Изборне комисије*

Члан 22

Изворником акта сматра се текст акта усвојен на седници Изборне комисије, сачињен у прописаном облику, потписан од председавајућег седници и оверен печатом Скупштине Града.

О сачињавању и чувању изворника стара се секретар Комисије.

*Услови за рад Комисије*

Члан 23.

Градска управа обезбеђује и пружа неопходну стручну, административну и техничку помоћ при обављању послова за потребе Изборне комисије, ангажовањем одређеног броја запослених.

Акт о ангажовању запослених Градске управе доноси Изборна комисија, на предлог председника Скупштине Града и начелника Градске управе.

**IV ЈАВНОСТ РАДА**

Члан 24.

Рад Изборне комисије је јаван.

Изборна комисија обезбеђује јавност рада путем објављивања аката и информација о свом раду на интернет презентацији Града, објављивањем аката у „Службеном гласнику града Врања“; издавањем саопштења за јавност; одржавањем конференција за медије и давањем изјава за медије, у складу са овим пословником.

*Објављивање аката у „Службеном гласнику Града Врања“*

Члан 25.

У „Службеном гласнику града Врања“ и на сајту Града објављују се општи акти Изборне комисије.

Изборна комисија може одлучити да се у „Службеном гласнику Града Врања“ објави и одређени појединачан акт Изборне комсије.

О објављивању аката стара се секретар Изборне комисије.

Члан 26.

Уколико текст акта објављеног у „Службеном гласнику града Врања“ није сагласан изворнику, исправку даје секретар Изборне комисије.

Исправка из ст. 1. овог члана објављује се на исти начин као и акт који се исправља.

Члан 27.

Изборна комисија може овластити секретара Комисије да утврди пречишћен текст општег акта Изборне комисије.

Овлашћење за утврђивање пречишћеног текста општег акта може да буде садржано у акту којим се мења општи акт, или у посебном закључку који доноси Изборна комисија.

Пречишћен текст општег акта објављује се у „Службеном гласнику града Врања“ и на сајту Града.

*Објављивање информација о раду Изборне комисије*

*на интернет презентацији Града*

Члан 28.

Изборна комисија на званичној интернет презентацији Града објављује опште акте, извештаје о резултатима избора, информације о одржаним седницама и саопштења за јавност, као и друге информације и документа који настају у раду или у вези са радом Изборне комисије, а од значаја су за информисање јавности.

О ажурирању података о раду Изборне комисије на званичној интернет презентацији Града стара се секретар Изборне комисије.

*Саопштење за јавност*

Члан 29.

Текст саопштења за јавност утврђује Изборна комисија.

*Конференција за медије*

Члан 30.

О раду Изборне комисије јавност обавештава председник или члан којег председник Комисије овласти, путем конференција за медије и изјава за медије.

*Заштита података о личности*

Члан 31.

Председник, чланови, секретар и њихови заменици Изборне комисије и лица ангажована за обављање стручних, административних и техничких послова за потребе Изборне комисије, дужна су да у свом раду поступају у складу са прописима којима се уређује заштита података о личности.

**V ФИНАНСИЈСКО ПОСЛОВАЊЕ**

Члан 32.

Средства за спровођење избора и финансирање изборне активности за избор чланова савета месних заједница на територији градске општине Врање обезбеђују се у буџету Града.

Наредбодавац за исплату средстава је председник Изборне комисије.

Члан 33.

Председник, чланови и секретар Изборне комисије и њихови заменици, имају право на накнаду за рад у Комисији.

Висина накнаде одређује се посебним актом Изборне комисије.

Члан 34.

Изборна комисија посебним актом одређује накнаду ангажованим лицима и лицима која су учествовала у раду Изборне комисије.

Члан 35.

Изборна комисија посебним актом одређује накнаду председницима и члановима бирачких одбора.

**VI КАНЦЕЛАРИЈСКО И АРХИВСКО ПОСЛОВАЊЕ**

Члан 36.

На канцеларијско и архивско пословање Комисије примењују се прописи којима се уређује ово пословање.

**VII ИЗМЕНЕ И ДОПУНЕ ПОСЛОВНИКА**

Члан 37.

Право предлагања измена и допуна Пословника има сваки члан и заменик члана Комисије.

Предлог за измену и допуну пословника подноси се у писаном облику.

**VIII ПРЕЛАЗНЕ И ЗАВРШНЕ ОДРЕДБЕ**

Члан 38.

Питања која се односе на рад Изборне комисије, а која нису уређена овим пословником, могу се уредити појединачним актима Изборне комисије, у складу са Одлуком о месним заједницама и овим упутством.

Члан 39.

Пословник ступа на снагу наредног дана од дана објављивања у „Службеном гласнику града Врања“ и на сајту Града.

До дана почетка примене овог пословника, Изборна комисија ће у свом раду сходно примењивати одредбе пословника о раду изборне комисије за спровођење избора за чланове Савета месних на територији града Врања (Службени гласник града Врања бр.7/1/2021) који престаје да важи ступањем на снагу овог Пословника.

**ИЗБОРНА КОМИСИЈА ЗА СПРОВОЂЕЊЕ ИЗБОРА ЗА ЧЛАНОВЕ**

**САВЕТА МЕСНИХ ЗАЈЕДНИЦА НА ТЕРИТОРИЈИ**

**ГРАДСКЕ ОПШТИНЕ ВРАЊЕ**

**У Врању, 28.04.2025. године**

**Број: 013-2/2025-10**

**ПРЕДСЕДНИК**

**Новица Станисављевић**